Piciformes

Piziforme (Piciformes) hegaztien klaseko izen bereko ordenako txoriez esaten da. Sei familia biltzen dira piziformen baitan: galbulidoak, bukonidoak, kapitonidoak, indikatoridoak, ranfastidoak eta pizidoak. 370 hegazti mota sartzen dira ordena honen baitan. Ezagunenak okila eta Ameriketako tropiko aldeko lurraldeetan bizi diren jakamarak eta tukanak dira. Madagaskar-en eta Ozeaniako uharte gehienetan izan ezik, munduko lurralde bero eta epel guztietan daude hedatuak piziformeak. Badira piziformeetan elkarren antz handirik ez duten familiak; galbulidoen familiako txori txiki moko-zorrotzak eta ranfastidoetako hegazti handi moko eskergakoak esate baterako, baina zangoetako giharrak eta atzaparrak egitura berekoak dituzte denek: hegazti igokariak dira, eta zuhaitz enborretan ibiltzeko eta haiei erpeak oratzean indar gehiago egiteko egokituak dituzte gihar horiek; hanketako behatzak erdiko biak aurrera zuzenduak eta alboetako beste biak atzera itzuliak dituzte. Ez dute migratzen. Elikatzeko eraz fruitujaleak edo intsektujaleak dira. Laboreetan kalte handia egiten duten intsektuak jaten dituztenez, hegazti onuragarriak dira laborantzarako.

Taxonomia 
 Galbulae azpiordena
 Galbulidae familia
 Bucconidae familia
 Pici azpiordena
 Familia izengabekoa (fosil)
 Rupelramphastoides generoa
 Capitonides generoa
 Pici generoa
 Lybiidae familia
 Megalaimidae familia
 Ramphastidae familia
 Semnornithidae familia
 Capitonidae familia
 Miopiconidae familia (fosil)
 Picidae familia
 Indicatoridae familia

Ikus, gainera 
 Piciformes ordenako Euskal Herriko hegaztien zerrenda

Erreferentziak